Norsk Redaktørforening

Styremøte 2019-06-12 Oslo

AJ

**Sak 2019-33: Revisjon av Redaktørplakaten**

I sitt møte fredag 21. september 2018 i Brussel, gjorde NR-styret følgende vedtak i

sak 2018-39:

*«Mandat og tidsplan for arbeidsgruppen som skal gjennomgå Redaktørplakaten vedtas i tråd med sekretariatets forslag. Som medlemmer av arbeidsgruppen oppnevnes Hanna Relling Berg, Britt Sofie Hestvik og Arne Jensen.»*

Mediebedriftenes Landsforening (MBL) oppnevnte parallelt med dette Stig Finslo, Stig Jacobsen og Pernille Børset som sine representanter i arbeidsgruppen. Gruppen har avholdt ett fysisk møte. Det fant sted onsdag 5. desember, samme dag som NR-styrets julemøte, og det ble orientert om resultatene så langt. Etter det har arbeidsgruppen korrespondert per epost. Gruppen ble ganske raskt enige om de fleste punktene, slik det også ble redegjort for i NR-styrets møte 5. desember, mens det fortsatt var en viss usikkerhet knyttet til det siste avsnittet. Fra NR-styrets side ble det blant annet kommentert at begrepet «bindeledd» med fordel kunne vært erstattet med en annen formulering.

Med dette som utgangspunkter la arbeidsgruppen frem en samlet innstilling til ny redaktørplakat til styrets møte 7. mai. Der gjorde styret følgende vedtak:

*«Styret ber sekretariatet gå en ny runde med MBL, med sikte på en omforent formulering i tråd med det som kom frem i styremøtet.»*

Den aktuelle formuleringen gjelder siste setning i tredje avsnitt, hvor styret ville ha inn igjen formuleringen «…fra sin stilling» til slutt i setningen. Dette er nå avklart med MBLs representanter i arbeidsgruppen, slik at det kan fremmes identiske forslag for de styrende organer i både NR og MBL.

Plakaten følger som vedlegg i form av et «lovspeil» som sammenholder den foreslåtte teksten med den eksisterende plakaten.

Medlemmene i arbeidsgruppen kan orientere nærmere i møtet.

**Forslag til vedtak:** Under forutsetning av tilsvarende vedtak i MBLs hovedstyre godkjennes forslaget til ny utgave av Redaktørplakaten.

|  |  |
| --- | --- |
| Redaktørplakaten NÅ | Redaktørplakaten NY |
| En redaktør skal alltid ha frie mediers ideelle mål for øye. Redaktøren skal ivareta ytringsfriheten og etter beste evne arbeide for det som etter hans/hennes mening tjener samfunnet. | En redaktør skal ivareta ytringsfriheten, pressefriheten og informasjonsfriheten. Gjennom sin redaktørgjerning skal redaktøren arbeide for frie mediers demokratiske rolle og det som etter hans/hennes mening tjener samfunnet. |
| Gjennom sitt medium skal redaktøren fremme en saklig og fri informasjons- og opinionsformidling. Redaktøren skal etterstrebe en journalistikk som gjør det klart for mottakeren hva som er reportasje og formidling av informasjoner og fakta, og hva som er mediets egne meninger og vurderinger. | Redaktøren har det personlige og fulle ansvar for mediets innhold.  Redaktøren skal ivareta anonymitetsretten og kildevernet.  Redaktøren skal fremme fri informasjonsformidling, og en åpen, redelig og sannhetssøkende journalistikk.  Det er redaktørens ansvar å sørge for et tydelig skille mellom fakta og meningsinnhold, og at det klart fremgår hva som er redaksjonelt innhold og hva som er kommersielt materiale. |
| En redaktør forutsettes å dele sitt mediums grunnsyn og formåls-bestemmelser. Men innenfor denne rammen skal redaktøren ha en fri og uavhengig ledelse av redaksjonen og full frihet til å forme mediets meninger, selv om de i enkelte spørsmål ikke deles av utgiveren eller styret. Kommer redaktøren i uløselig konflikt med mediets grunnsyn, plikter han/hun å trekke seg tilbake fra sin stilling. Redaktøren må aldri la seg påvirke til å hevde meninger som ikke er i samsvar med egen overbevisning. | Redaktøren må forplikte seg på eiers utgivergrunnlag og arbeide i tråd med mediets grunnsyn og formålsbestemmelser.  Innenfor denne rammen skal redaktøren ha en fri og uavhengig ledelse av redaksjonen og full frihet til å utforme og beslutte mediets innhold og meninger.  Verken offentlige myndigheter, eiere, kommersielle aktører eller noen annen interessegruppe kan gripe inn i denne friheten.  Kommer redaktøren i uløselig konflikt med utgivergrunnlaget plikter han/hun å trekke seg fra sin stilling. |
| Den ansvarshavende redaktør har det personlige og fulle ansvar for mediets innhold. Redaktøren leder og har ansvaret for sine medarbeideres virksomhet, og er bindeleddet mellom utgiveren/styret og de redaksjonelle medarbeiderne. Redaktøren kan delegere myndighet i samsvar med sine fullmakter. | Redaktøren har det fulle ansvaret for redaksjonens virksomhet og leder de redaksjonelle medarbeiderne. Redaktøren rapporterer direkte til utgiver/styre.  Redaktøren er utgivers/styrets representant overfor redaksjonen, og representerer samtidig redaksjonen overfor utgiver/styre. Redaktøren kan delegere myndighet i samsvar med sine fullmakter. |